
E L Ő T E R J E S Z T É S

Az Egészségügyi Szakmai Bizottság 2026. szeptember 23-i ülésére


Javaslat a 11. számú és 13. számú házi gyermekorvosi körzetek rendelési idejének módosítására

Az alapellátásban dolgozó háziorvosok és fogorvosok a rendelési idejüket Szombathely Megyei Jogú Város Önkormányzatával kötött megállapodás alapján módosíthatják. A rendelési időket a területi ellátási kötelezettséggel rendelkező vállalkozó felnőtt háziorvosokkal, házi gyermekorvosokkal és fogorvosokkal kötött megállapodások 2. számú melléklete tartalmazza. 
Szombathely Megyei Jogú Város Önkormányzatának Szervezeti és Működési Szabályzatáról szóló 16/2024.(X.10.) önkormányzati rendelet (a továbbiakban: SZMSZ) 66.§-a tartalmazza az Egészségügyi Szakmai Bizottság feladatait, melynek 13. pontja szerint a bizottság véleményezi a háziorvosi, fogorvosi rendelési időket. Az SZMSZ 51. § (3) bekezdés 27. pontja alapján pedig a Gazdasági és Jogi Bizottság az Egészségügyi Szakmai Bizottság javaslata alapján jóváhagyja a rendelési időket.

Dr. Varga Adrienn, a 11. sz. házi gyermekorvosi körzet háziorvosa, és Dr. Csire Judit, a 13. sz. házi gyermekorvosi körzet háziorvosa kérte a rendelési idő módosítását 2026. október 1. napjától azzal, hogy a Nárai községben történő betegellátás és tanácsadás helyszíne is a Szombathely, Deák F. u. 3. szám alatti gyermekorvosi rendelő lenne, és ezzel egyidejűleg a rendelési idő és tanácsadás ideje is kibővülne. 
A 409/2025. (XII.8.) GJB számú határozattal 2026. évre jóváhagyott rendelési idő szerint a két házi gyermekorvos keddi napokon (egymást váltva páros és páratlan héten) egy óra időtartamban rendelést és egy óra időtartamban tanácsadást végez Náraiban a község 0-14 éves életkorú lakosainak. 
Kérelmüket azzal indokolták, hogy a Náraiban lakó gyermekek száma alacsony, 2 éves kortól az évenkénti státuszvizsgálatra érkező, közösségbe járó gyermekek esetében többnyire a szombathelyi rendelőbe kell időpontot biztosítaniuk, mivel a 10 és 12 óra közötti vizsgálat esetén Náraiban a gyermek aznap már nem tud közösségbe menni, és a szülőnek szabadságot kell kivennie. A státuszvizsgálat gyakran amiatt is Szombathelyen történik, mert a reggeli vizsgálatot követően a gyermek itt megy bölcsődébe, óvodába, továbbá a beteg gyermekek ellátása legtöbbször nem várhatja meg a következő keddi rendelést Náraiban, a szülők inkább bejönnek a szombathelyi rendelőbe a mihamarabbi ellátás érdekében.
Előzőek alapján javaslom az előterjesztés melléklete szerinti rendelési idő módosítását, amely Nárai Község polgármesterével is egyeztetésre került.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2026. szeptember „     ”
 


                                                                                                                       	/: Dr. László Győző:/               



                                                                                      
HATÁROZATI JAVASLAT
…/2026.(IX.23.) ESzB. sz. határozat

Az Egészségügyi Szakmai Bizottság a 11. számú és a 13. számú házi gyermekorvosi körzetek rendelési idejének módosítására tett javaslatot megtárgyalta és – az SZMSZ a 66. § 13. pontja alapján - egyetért az előterjesztés mellékletében foglalt szerinti tartalommal a rendelési idők módosításával. 

Felelősök:	Szuhai Viktor, az Egészségügyi Szakmai Bizottság elnöke
			(A végrehajtás előkészítéséért: 
			Vinczéné Dr. Menyhárt Mária, az Egészségügyi és Közszolgálati Osztály vezetője
Kovács Andrea, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

Határidő: 	2026. október 1.

